送樂季和
作者：李流謙
朝代：宋

paragraphs: 袖有禮神璧，橫夭射螮蝀。
携持易羊皮，賢士銜隠痛。
短檠風雪窗，鼎鐘入宵夢。
出門雀適羿，挽弓不再中。
九折生庭除，欹輪失嚴鞚。
事固不可知，淺者發嘲鬨。
磨以百艱虞，吾覺此意寵。
蠅棘芟根株，織文徹機綜。
如簧祇囂煩，戰勝屬陰拱。
詰朝烏帽斜，瘦馬霜鬣聳。
行世心愈老，轉物身自重。
解鞍澆客垢，先撥床頭甕。
君歸我送之，我歸欲誰送。